סיכום 16 - גלובליזציה

גלובליזציה –

* תהליכים כלל עולמיים בין מדינות, חברות ויחידים המתארים יכולת תנועה/מעבר/ניעות הולכת וגדלה של סחורות, שירותים, מידע, רעיונות ובני אדם במהירות גבוהה ובקלות יחסית.
* העולם נתפס כ"כפר גלובלי" ודבר משפיט על תחומי חיים רבים: חברה וכלכלה, תרבות ולאומיות, משפט ויחסים בין מדינות, טשטוש גבולות.
* במקביל מתרחשים בזמננו תהליכים הפוכים של חיזוק זהויות לאומיות ודתיות.

בלימודי אזרחות אנו מתעניינים במספר השפעות של הגלובליזציה, אשר יוצגו בקצרה להלן:

* הגירה, חברה וכלכלה: גלובליזציה יוצרת תופעה של מהגרי עבודה (בני אדם הנעים בין מדינות בחפשם אחר מקורות פרנסה). תופעה זו עלולה ליצור שינויים במאזן הדמוגרפי של המדינה אליה מהגרים ומשפיע על מבנה שוק העבודה באותה מדינה. מהיבט אחר, אזרחי המדינה יכולים להגר בעצמם למדינות אחרות בשאיפה לשפר את איכות חייהם או לממש את יכולותיהם באופן מיטבי.
* תרבות: גלובליזציה מביאה לתופעה של התקרבות בין תרבויות ואף האחדה תרבותית, וזאת בין היתר כתוצאה מזמינות מאמצעי תקשורת המונים ושידורים בינלאומיים. מצד אחד, הדבר יוצר קשרים תרבותיים על-מדינתיים והופך את העולם ל"כפר גלובלי" החולק תרבות משותפת (לרוב התרבות המערבית). מנגד, יש שחשים שתרבותם נפגעת ולעתים אף נמחקת כליל, ומבקשים להגן על התרבות המקומית. פעמים רבות ניתן למצוא תרבות "גלוקלית", כלומר - שילוב בין היבטים בינלאומיים להיבטים מקומיים בתרבות.
* חברות בינלאומיות: גלובליזציה מעודדת היווצרות של גופים בינלאומיים כלכליים ואחרים ומעצימה את כוחם - גם אל מול ממשלות ומדינות [למשל intel]. גופים בינלאומיים כלכליים ופוליטיים מקלים על מסחר וקבלת החלטות ברמה העולמית. מן העבר השני, גופים בינלאומיים אלו הינם בעלי כוח רב ואינטרסים, היכולים להשפיע על מדיניות ממשלה, לעתים בניגוד לאינטרסים של האזרחים.
* משפט בינלאומי: גלובליזציה מחייבת ומעודדת יצירה של נורמות חוקיות ומשפטיות בין מדינות ובין פרטים במדינות השונות. כללים משפטיים אלו דרושים להסדרת היחסים הכלכליים והביטחוניים בין המדינות השונות ומסייע לגישור על מחלוקות בינלאומיות. יחד עם זאת, משפט בינלאומי יכול לפגוע בעצמאותה של המדינה ושל השלטון בה שכן המדינה והאזרחים בה הופכים כפופים לחוקים שלא נקבעו ע"י נבחרי הציבור.
* מדינת הלאום: גלובליזציה מהווה במידה מסוימת תהליך הפועל בניגוד למדינת הלאום ועלול להחליש אותה. תוצאות הגלובליזציה עלולות להחליש את הסולידריות בין האזרחים ולפגוע במדינת הלאום, ומן העבר השני, הגלובליזציה מדגישה את חשיבותה של מדינת הלאום בשימור התרבות המקומית ובהגנה על האינטרסים המשותפים של האזרחים, ומגבירים את כוחה כמייצגת העם.